**Қазақстан Республикасының «Педагог мәртебесі туралы»**

**Заңын іске асыру мәселелері жөніндегі**

**әлеуметтік сауалнама қорытындысы туралы**

Қазақстандық салалық білім және ғылым қызметкерлері кәсіподағының педагогтардың қоғамдағы әлеуметтік мәртебесін арттыру жөніндегі бағдарламалық мақсаттары мен міндеттерін іске асыру мақсатында, салалық кәсіподақтың Атқару комитетінің 2021 жылғы 22-қаңтардағы №9 Қаулысына сәйкес, ағымдағы жылдың ақпан-наурыз айларында мүшелік ұйымдар ЖОО қызметкерлерінен басқа барлық деңгейлердегі білім беру педагогтарына сауалнама жүргізді. Сауалнама қағаздарында жұмыс берушілер мен мемлекеттік билік органдарының ҚР «Педагог мәртебесі туралы» Заңының педагогтардың еңбек жағдайын, кепілдіктер мен жеңілдіктерін, олардың кәсіптік шеберлігін арттыруға байланысты ережелерін орындауға қатысты негізгі мәселелер қойылған.

Сауалнамаға республиканың барлық аймақтарынан барлығы 62973 жауап беруші қатысты, оның ішінде орта білім беру ұйымдарының педагогтары – 81,2%, мектепке дейінгі ұйым педагогтары – 11,7% және ТжКБ, мектепке дейінгі ұйым қызметкерлері – 7,1 %

**Сауалнамаға аймақтар бойынша педагогтардың қатысуы туралыМӘЛІМЕТ**

|  |  |  |  |
| --- | --- | --- | --- |
| **№** | **Ұйым атауы** | **Жауап алғандардың жалпы санынан %** | **Педагогтар саны** |
| **1** | **Нұр-Сұлтан** | **6,9%** |  **4361** |
| **2** | **Алматы қ.** | **4,1%** | **2598** |
| **3** | **Шымкент қ.** | **2,2%** |  **1404** |
| **4** | **Ақмола** | **1,5%** |  **972** |
| **5** | **Ақтөбе** | **13,2%** |  **8327** |
| **6** | **Алматы** | **6,6%** |  **4165** |
| **7** | **Атырау** | **6,7%** |  **4213** |
| **8** | **ШҚО** | **9,4%** | **5890** |
| **9** | **Жамбыл** | **11,6%** |  **7274** |
| **10** | **Жезқазған** | **0%** |  **155** |
| **11** | **БҚО** | **5,8%** |  **3656** |
| **12** | **Қарағанды**  | **3,0%** | **1913** |
| **13** | **Қызылорда**  | **1,5%** | **953** |
| **14** | **Маңғыстау** | **6,7%** | **4240** |
| **15** | **Павлодар** | **9,3%** | **5860** |
| **16** | **СҚО** | **8,1%** | **5113** |
| **17** | **Семей** | **2,5%** | **1579** |
| **18** | **Түркістан** | **0,3%** | **215** |

Жауап берушілердің көп саны: Ақтөбе облысының педагогтары – 8327 адам немесе жауап берушілердің жалпы санының 13,2 %; Жамбыл облысы – 11,6 % (7274 адам); Шығыс-Қазақстан – 9,4% (5890 адам); Павлодар – 9,3% (5860 адам).

ҚР «Педагог мәртебесі туралы» Заңының күшіне енгеніне 1,5 жыл өтті. Сауалнама нәтижелері көрсеткендей, жалпы, жаң ережелері жұмыс жасайды. Сауалнаманың маңызды нәтижесі «Сіз қаншалықты өз жұмысыңызға ризасыз?» көрсеткіші болып табылады. Бұл сұраққа сауалнамаға қатысқан жауап берушінің 69% оң жауап беріпті, бұл мемлекеттің 2020-2021 ж.ж. педагогтардың жалақысын кезең кезеңмен көбейту бойынша қабылдаған нақты шараларының нәтижесі екенін көрсетеді.

Педагогтардың көпшілігі (83,7%) білім алушылар, тәрбиеленушілер және олардың ата-аналары, немесе өзге де заңды өкілдерінің тарапынан мұғалім мамандығына құрмет көрсететінін атап өтті. Жауап берушілердің осындай саны білім беру ұйымдарында кәсіптік қызметті жүзеге асыруға қолайлы жағдай жасалғанын атап өткен.

Айта кету қажет: жауап берушілердің 77,5% шығармашылық бастама, оқыту мен тәрбие берудің авторлық бағдарламалары мен әдістерін әзірлеу және қолдану, оқыту мен тәрбиенің жаңа, неғұрлым жетілдірілген әдістерін дамыту мен тарату үшін жағдай жасау туралы мәселеге оң жауап берген. Педагогтардың 73,7%білім беру бағдарламаларына сәйкес оқу құралдарының, оқыту мен тәрбие беру материалдары мен өзге де құралдарының таңдауы бар екенін көрсетті. 57,7% педагогтардың өздері білім беру бағдарламаларын, оқу жоспарларын, әдістемелік материалдар мен білім беру қызметінің өзге де компоненттерін, сондай-ақ оқулықтар, оқу-әдістемелік кешендер мен оқу құралдарын әзірлеуге қатысады.

Әлеуметтік мәселелерге келетін болсақ, оқу жүктемесіне сай келетін сауықтыру жәрдемақысын күнтізбелік жылда бір рет кезекті еңбек демалысын беру кезінде педагогтардың 76,8% алған. Тұратын мекенжайлары бойынша мектепке дейінгі ұйымдарда бірінші кезекте орын алу мүмкіндігін жауап берушілердің 38,4% пайдаланған. Жұмыс берушінің есебінен жыл сайынғы медициналық тексеруден сауалнамаға қатысушылардың 78% өтеді.

Ауылдық жерлерде: қалалық жағдайда кәсіптік қызметін жүзеге асыратын педагогтардың ставкасымен салыстырғанда жауап берушілердің 60,4% кемінде 25 пайыз көбейтілген айлық пен тарифтік ставка алады; 40,9% бюджет қаражаты есебінен коммуналдық қызмет ақысы мен отын алуға әлеуметтік қолдау мәселесінің оңынан шешілетінін көрсеткен.

Сонымен қатар, сауалнамаға қатысушылардың көпшілігі ҚР «Педагог мәртебесі туралы» Заңын іске асыру үшін шешімін қажет ететін бірқатар мәселелерді де көрсеткен.

Педагогтардың 20,9 % олардың кәсіптік қызметімен байланысты емес жүмыстарға тарту фактілерін, ал 12% - басшылықтың заңмен көзделмеген есептер мен ақпараттарды талап ететіндігін көрсеткен. Педагогтардың 9,7 % олардың қызметіне заңмен көзделмеген тексерулер жүргізу фактілерін растап отыр.

Сауалнама қорытындысы көрсеткендей, педагогтардың еңбектеріне ақы төлеуде әлі де проблемалар бар: қызметкерлердің 16 % еңбекақы төлеу саласындағы қолданыстағы жүйеге қанағаттанбайтындарын көрсеткен.

Педагогтар үшін маңызды көрсеткіш оларды әлеуметтік кепілдіктермен қамтамасыз ету болып табылады. Дегенмен, қазіргі таңда әлеуметтік жеңілдіктер мен кепілдіктердің шешілуімен қызметкерлердің 69,6% ғана қанағаттанып отыр, ал 14,6% педагогтарға ұсынылған әлеуметтік кепілдіктер мен жеңілдіктерге көңілдерінің толмайтынын атап көрсеткен.

Педагогтар үшін маңызды шешілмейтін проблема оларға тұрғын үйдің, баспана құрылысы үшін жер учаскелерінің берілу мәселесі. Мысалы, қызметкерлердің 91% тұрғын үй, ал 94,2 % - баспанаға жер учаскелерін алмаған, 17,8 %- жұмыс беруші есебінен тегін медициналық қызметті пайдаланбайды.

Жергілікті өкілетті органдар жас мамандарға тұрғын үй алуға немесе баспана құрылысы үшін көтерме жәрдемақы беру мәселесін толық шеше алмайды. Кәсіптік қызметтерін бастаған 40 % жуықжас мұғалімдердің тәлімгерлері жоқ.

 **Ұйымдастырушылық-кадрлық жұмыс бөлімі**